Stansted Airport
Stansted Airport, London Stansted Airport, Londons tredjestørste lufthavn (efter Heathrow og Gatwick), beliggende ca. 50 km NØ for London. Lufthavnen, som er meget anvendt af lavprisluftfartsselskaber, havde 20 mio. passagerer i 2009. Terminalbygningen med fire satellitbygninger fra 1991 blev tegnet af Norman Foster og kom til at koste over 100 mio. pund. Dens kontroltårn er Storbritanniens højeste, nødvendiggjort af den store afstand til Terminal 3. Lufthavnen har jernbane- og motorvejsforbindelse til London. Stansted har mødt stor modstand hos lokalbefolkningen over den stigende lufttrafik, hvis maksimum myndighederne har fastlagt til 25 mio. passagerer årligt.
Flyvepladsen åbnede i 1943 og blev under krigen især anvendt af amerikanske bombefly. Da amerikanerne rømmede basen i august 1945 anvendte de britiske myndigheder den bl.a. til at huse tyske krigsfanger. Fra 1949 gik den over til at blive benyttet af civile passagerfly. I 1959 forlængede NATO banelængden uden dog at gøre brug af stedet. Stansteds popularitet blandt charter- og lavprisselskaber skyldes de langt lavere landingsafgifter end ved de mere centralt beliggende lufthavne som Heathrow og Gatwick. Lufthavnen er udvalgt til at skulle anvendes af ankommende fly til London, som er overtaget af flykaprere, hvorfor personalet har en fået særlig uddannelse til at varetage sådanne tilfælde.
Der har kun været et alvorligt havari på Stansted. Dette skete 22.12.1999 da et koreansk Boeing 747 fragtfly styrtede ned kort efter start. De fire ombordværende omkom. Den 6.2.2000 blev en afghansk Boeing 727 kapret og fløjet til Stansted, hvor kaprerne efter fire dages forhandling overgav sig, så de 156 gidsler kunne frigives.



